Document ID: 32004D0365

Komission päätös,
tehty 13 päivänä huhtikuuta 2004,
Ranskan, Alankomaiden ja Irlannin kalastuslaivastojen monivuotisten ohjausohjelmien hyväksymisestä tehtyjen päätösten 98/119/EY, 98/121/EY ja 98/125/EY muuttamisesta
(tiedoksiannettu numerolla K(2004) 1300)
(Ainoastaan englannin-, ranskan- ja hollanninkieliset tekstit ovat todistusvoimaisia)
(2004/365/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perussopimuksen,
ottaa huomioon yhteisön kalastusalan uudelleenjärjestelyn tavoitteista ja yksityiskohtaisista säännöistä 1 päivästä tammikuuta 1997 31 päivään joulukuuta 2001 kestävän tasapainon löytämiseksi kalavarojen ja niiden hyödyntämisen välillä 26 päivänä kesäkuuta 1997 tehdyn neuvoston päätöksen 97/413/EY(1) ja erityisesti sen 9 artiklan,
sekä katsoo seuraavaa:
(1) Komission päätöksillä 98/119/EY(2), 98/121/EY(3) ja 98/125/EY(4) Ranskan, Alankomaiden ja Irlannin osalta vahvistettujen monivuotisten ohjausohjelmien tavoitteet oli laskettu tuolloin käytettävissä olleiden tietojen perusteella.
(2) Joulukuussa 1999 Alankomaiden viranomaiset pyysivät Alankomaiden kalastuslaivaston monivuotisten ohjausohjelmien tavoitteiden mukauttamista Luoteis-Afrikan vesien lisäkalastusmahdollisuuksien huomioon ottamiseksi.
(3) Samasta syystä Ranskan viranomaiset pyysivät helmikuussa 2002 Ranskan kalastuslaivaston monivuotisten ohjausohjelmien tavoitteiden mukauttamista.
(4) Päätöksen 97/413/EY 2 ja 8 artiklassa säädetään tällaisista monivuotisten ohjausohjelmien tavoitteiden mukauttamisista.
(5) Päätösten 98/119/EY ja 98/121/EY pelagisen laivastonosan kapasiteettitavoitteita olisi mukautettava, jotta yhteisön ja Mauritanian tasavallan välisen kalastussopimuksen nojalla toimivat kalastusalukset voisivat hyödyntää olemassa olevia kalastusmahdollisuuksia.
(6) Mukauttaminen on sopusoinnussa tieteellis-teknis-taloudellisen kalastuskomitean (STECF) kymmenennen raportin(5) ja FAO:n kalastusraportin nro 657(6) kanssa, joissa suositellaan, ettei näiden kalastusalueiden pienten pelagisten kalalajien saalismääriä lisättäisi, ja se ottaa myös huomioon Mauritanian kalantutkimuslaitoksen (IMROP) raportin joulukuulta 2002.
(7) Irlannin kalastuslaivaston pelagisen laivastonosan kapasiteettitavoitteita mukautettiin komission päätöksellä 2002/104/EY(7) tuolloin käytettävissä olleiden tietojen perusteella Luoteis-Afrikan vesien kalastusmahdollisuuksien hyödyntämisen mahdollistamiseksi.
(8) Irlannin, Ranskan ja Alankomaiden lisäkapasiteetista Luoteis-Afrikan vesillä johtuvaa pyyntiponnistusta ei pitäisi kohdentaa Koillis-Atlantilla sijaitsevien yhteisön tai kansainvälisten vesien pienten pelagisten kalalajien kantoihin.
(9) Kalastukset päätösten 98/119/EY ja 98/121/EY pelagisten laivastonosien sisällä olisi kartoitettava, jotta voitaisiin erottaa selvästi toisistaan Pohjois-Atlantilla sijaitsevien yhteisön ja kansainvälisten vesien kalakantojen hyödyntäminen ja Luoteis-Afrikan vesien kalakantojen hyödyntäminen.
(10) Kyseessä olevat kalastuslaivastojen monivuotiset ohjausohjelmat kattavat 1 päivän tammikuuta 1997 ja 31 päivän joulukuuta 2002 välisen ajan. Tätä päätöstä olisi sen vuoksi sovellettava 31 päivästä joulukuuta 2002.
(11) Tässä päätöksessä säädetyt toimenpiteet ovat kalastuksen ja vesiviljelyn hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 98/119/EY liite tämän päätöksen liitteellä I.
2 artikla
Korvataan päätöksen 98/121/EY liite tämän päätöksen liitteellä II.
3 artikla
Korvataan päätöksen 98/125/EY liite tämän päätöksen liitteellä III.
4 artikla
Tämä päätös on osoitettu Ranskan tasavallalle, Alankomaiden kuningaskunnalle ja Irlannille.
Sitä sovelletaan 31 päivästä joulukuuta 2002.
Tehty Brysselissä 13 päivänä huhtikuuta 2004.

Labels: 12
18
6